Socialdemokratiets formand Mette Frederiksen vil tage et opgør med de muslimske friskoler i Danmark.

S-formanden lægger op til konkrete forhandlinger med regeringen, DF og andre partier, der vil være med.

»Når vi lægger forslaget frem, så er det med et ønske om at lukke de muslimske friskoler,«, siger Mette Frederiksen til BT.

Socialdemokratiets konkrete forslag er, at man skal fjerne statstilskuddet til friskoler, der har en andel af elever med udenlandsk baggrund på over 50 procent. Det vil sandsynligvis automatisk lukke skolerne, hvoraf en række har mere end 90 procent elever med baggrund fra ikke-vestlige lande.

»Jeg må være ærlig og sige, at grundlæggende er det ikke en god idé med muslimske friskoler. Når man er barn i Danmark er det utrolig vigtigt, at man vokser op i den danske kultur og den danske hverdag. Ligegyldigt hvordan, man vender og drejer det, så er en friskole, der tager udgangspunkt i Islam, ikke en del af majoritetskulturen i Danmark,« siger Mette Frederiksen og tilføjer:

»Oven i det kan vi lægge en masse eksempler, som BT har været drivende i at afdække, f.eks. skoleledere og lærere, der promoverer terrororganisationer. Jeg bryder mig heller ikke om den manglende ligestilling i skolerne og disse meget hadske ord over for vores jødiske mindretal. Det understreger, at vi har parallelsamfund.«

Mette Frederiksens udmelding kommer i kølvandet på en række afsløringer om muslimske friskoler. Senest kunne BT i denne uge afsløre, at skolelederen på Al Quds Skole i København Waleed Houji havde opslag med antisemitiske billeder fra den muslimske terrororganisation Hamas på sin profil på Facebook. Og at en klasselærer på skolen, Naji Dyndgaard, skrev antisemitiske opslag på Facebook - blandt andet at jøderne i Israel opfører sig ligesom dyr.

Men Mette Frederiksens forslag kan være i strid med både den danske grundlov og Den Europæiske Menneskerettighedskonvention, vurderer jurister i Undervisningsministeriet. I et skriftligt svar til BT skriver ministeriet: »Det vil fremstå som diskrimination på baggrund af trosbekendelse eller afstamning uden et anerkendelsesværdigt formål.«

Men i den rådgivning, Socialdemokratiet har fået, lyder vurderingen, at det muligvis godt kan lade sig gøre alligevel, forklarer Mette Frederiksen.

»Jeg må også være ærlig og sige, at vi lever i en tid, hvor vi hele tiden er oppe imod nogle nye udfordringer i det her samfund på grund af en fejlslagen indvandrings- og integrationspolitik, hvor vi lægger arm med juraen. Det kan jo ikke nytte noget, at vi står handlingslammede tilbage, når vi kan se, at der er muslimske friskoler, hvor lærerne modvirker det danske demokrati,« siger Mette Frederiksen.

Skal der lovændringer til?

»Jura er ikke en eksakt størrelse. For os er den konkrete model ikke afgørende. Det her er vores bedste bud. Lad os sætte os ned ved forhandlingsbordet i Undervisningsministeriet og diskutere det ud fra, at vi ikke ønsker, at børn skal samles på muslimske friskoler.«

Så hvis det med 50 pct. ikke virker, vil I finde andre måder, hvormed I kan lukke muslimske friskoler?

»Ja, vi er jo ikke jurister. Vi er politikere. Vi ønsker at lukke alle muslimske friskoler. Det er ikke nogen god idé med lærere, der ikke spiller efter de demokratiske spilleregler.«

Fakta: Muslimske friskoler Muslimske friskoler får ligesom andre frie grundskoler omkring 75 procenter af udgifterne dækket af staten. Til gengæld skal skolerne leve op til krav om at undervise i demokratiske værdier som frihed og folkestyre. Der var i 2015 4.800 elever på muslimske friskoler ifølge Tænketanken Kraka. Der er 23 muslimske friskoler i Danmark, hvoraf halvdelen ligger i København.

Så omkring 5.000 muslimske børn skal spredes ud på folkeskoler i optageområdet?

»Ja, det er mange børn efterhånden, og det gør det jo endnu mere relevant. Vi vil simpelthen ikke have parallelsamfund og social kontrol. Så kan samfundet ikke fungere. For mig er det omsorgssvigt af børnene, hvis de ikke fra de er små lærer, at piger og drenge er helt ligestillede. Man gør børnene en bjørnetjeneste ved at lade dem gå i en skole, der ikke er en del af det danske samfund. Og der er måske også pengestrømme, vi ikke kender til, der er med til at skabe den situation, vi ikke ønsker.«

Er du ikke bange for, at forslaget også kan ramme muslimske friskoler, der fungerer, som de skal?

»Lovgivning rammer altid alle, og det vil vores forslag også gøre. Disse skoler er simpelthen ikke en positiv del af det danske samfund. De her friskoler lever også af et statsligt tilskud, og vi må spørge os selv, om det er sådan, vi vil bruge vores penge.«

Men hvordan vil det se ud fra udlandet, hvis vi lukker muslimske friskoler og bevarer de jødiske?

»Vi må være ærlige og sige, at det jødiske mindretal i mange år ikke har skabt nogen problemer. Men at vi nu har mange udfordringer med et stort muslimsk mindretal. Og jeg vil simpelthen ikke have, at landet udvikler sig i en retning, jeg er inderligt imod.«

Samtidig skal det fremover ikke være muligt at etablere nye muslimske friskoler, siger S-formanden.

»Vores forslag vil også gælde fremadrettet. Vi må jo spørge os selv om de muslimske friskoler er et plus eller minus for integrationen - også med baggrund i BTs afsløringer. Tilsynet har også sine begrænsninger. Problemet er, hvis der på skolen hele tiden er en baggrundsmusik af et forkvaklet syn på demokrati, ligestilling og holdning til jøder. Det er ikke sikkert, tilsynet kan opfange det.«

Merete Riisager (LA): Det er for mærkeligt Undervisningsminister Merete Riisager (LA) hæfter sig ved, at Mette Frederiksens forslag ifølge ministeriet ikke er muligt inden for lovens rammer. »Det er rigtig godt, at Socialdemokratiet tager problemet alvorligt. Men i 2014, hvor Socialdemokratiet havde regeringsmagten, afviste de at lave en høring om det her emne. Så jeg synes, det er en lidt underlig tilgang, at gå fra ingenting til et muligt grundlovsbrud. Det ville være godt, hvis Socialdemokratiet ville komme med konkrete forslag inden for loven. Så kan vi arbejde med det. Det er for mærkeligt at snakke om forslag, som er grundlovsstridige. Vi må komme efter skolerne med loven i hånden, og det er det, vi gør.«

Undervisningsminister Merete Riisager (LA). Foto: Nils Meilvang Vis mere Undervisningsminister Merete Riisager (LA). Foto: Nils Meilvang

Naser Khader (K): God idé Konservatives udlændingeordfører Naser Khader kalder Mette Frederiksens udmelding for »spændende.« »God idé, især hvis Socialdemokratiet har en idé til, hvordan det kan lade sig gøre, uden at det går ud over de mange velfungerende danske friskoler. Børn født i Danmark skal undervises i demokratisk livsform og ikke i totalitære ideologier.«

Alex Ahrendtsen (DF): Vi glæder os Alex Ahrendtsen, uddannelsesordfører hos Dansk Folkeparti jubler over Mette Frederiksens udmelding: »Alle tiders udmelding fra Mette Frederiksen. Jeg har allerede talt med Dan Jørgensen (S) om, at vi skal have et møde. Jeg har længe ønsket mig at få lukket de muslimske friskoler, og jeg glæder mig til at komme i gang.«

Dansk Friskoleforening: Det skader demokratiet Peter Bendix, formand for Dansk Friskoleforening mener, at Socialdemokratiets forslag vil skade demokratiet. »Med sådan et forslag amputerer man demokratiet frem for at bevare demokratiet. Det strider mod grundloven og menneskerettigheder - og vi har religionsfrihed. Hvis der er en skole, der ikke overholder loven, skal den lukkes – det er der ikke tvivl om. Og jeg er også oprørt og forarget over de sager, der har været med friskoler. Men fordi man kan finde en fejl på en skole, betyder det ikke, at det gælder alle skoler.«